6. โครงการในอนาคต

ตามนโยบายของรัฐบาลที่เปิดโอกาสให้ภาคเอกชนเข้ามามีส่วนร่วมในการแข่งขันผลิตไฟฟ้าในประเทศ
โดยในไตรมาสแรกของปี 2550
คาดว่ารัฐบาลโดยกระทรวงพลังงานจะดำเนินการออกหนังสือเชิญชวน (Request for
Proposal: RFP) เพื่อให้ผู้ผลิตไฟฟ้า IPP ยื่นข้อเสนอขายพลังงานไฟฟ้าให้กับ กฟผ.
ซึ่งเป็นผู้รับซื้อไฟฟ้ารายเดียวในประเทศไทย โดยปริมาณการรับซื้อไฟฟ้าจากผู้ผลิตไฟฟ้า IPP
ในครั้งนี้มีจำนวนรวมประมาณ 3,000 – 4,000 เมกะวัตต์
และกำหนดเปิดดำเนินการขายไฟฟ้าเชิงพาณิชย์ระหว่างปี 2554 – 2556

นอกเหนือจากการรับซื้อไฟฟ้าภายในประเทศ
รัฐบาลยังมีนโยบายสนับสนุนให้มีการซื้อขายไฟฟ้ากับประเทศเพื่อนบ้าน เช่น สปป.ลาว พม่า
มาเลเซีย และจีน โดยเมื่อวันที่ 20 ธันวาคม 2549 รัฐบาลไทย และรัฐบาล สปป.ลาว
ได้ลงนามในบันทึกความเข้าใจ (MOU) รับซื้อไฟฟ้าจาก สปป.ลาว เพิ่มขึ้นจาก 3,000 เมกะวัตต์
เป็น 5,000 เมกะวัตต์ ส่วนการรับซื้อจากประเทศพม่า คาดว่าประมาณ 1,500 เมกะวัตต์
สำหรับการซื้อขายไฟฟ้าระหว่างประเทศไทยและมาเลเซีย ปัจจุบันเท่ากับ 300 เมกะวัตต์
และคาดว่าจะเพิ่มเป็น 600 เมกะวัตต์ในอนาคตอันใกล้นี้

ขณะเดียวกันรัฐบาลมีนโยบายสนับสนุนโรงไฟฟ้าพลังงานทดแทน เช่น โรงไฟฟ้าชีวมวล
โรงไฟฟ้าพลังงานลม และโรงไฟฟ้าพลังงานแสงอาทิตย์ เป็นต้น
โดยจะมีการประกาศรับซื้อไฟฟ้าจากพลังงานทดแทนและมีข้อกำหนดเกี่ยวกับข้อกำหนดเกี่ยวกับการสั่งเดินเครื่องผลิตไฟฟ้า
คุณสมบัติของเครื่องจักร และอัตราค่าไฟฟ้า เป็นการเฉพาะสำหรับโรงไฟฟ้าพลังงานทดแทน
รวมทั้งการรับซื้อไฟฟ้าจากผู้ผลิตไฟฟ้า วีเอสพีพีจะเพิ่มกำลังไฟฟ้าที่รับซื้อจากเดิม 1 เมกะวัตต์ เป็น
10 เมกะวัตต์

จากนโยบายดังกล่าวของรัฐบาล บริษัทฯ ซึ่งเป็นผู้ผลิตไฟฟ้า IPP
เห็นโอกาสที่จะลงทุนขยายกำลังการผลิตทั้งในประเทศ และต่างประเทศ
เพื่อเพิ่มผลตอบแทนแก่ผู้ถือหุ้น โดยเน้นกระบวนการผลิตที่ทันสมัย ปลอดภัย ใส่ใจต่อสิ่งแวดล้อม
จึงได้กำหนดแนวทางการดำเนินงานด้านการผลิต และจำหน่ายไฟฟ้า สำหรับโครงการในอนาคต
ดังนี้

1.  โครงการโรงไฟฟ้า IPP

บริษัทฯ ได้เตรียมความพร้อมสำหรับโครงการยื่นประมูลโรงไฟฟ้า IPP
แห่งใหม่โดยการคัดเลือกพื้นที่ที่มีศักยภาพ ศึกษาความเหมาะสมโครงการ ศึกษาผลกระทบสิ่งแวดล้อม
จัดเตรียมแผนทางการเงินและเตรียมการสร้างการยอมรับจากชุมชนในพื้นที่
เพื่อสนับสนุนในการจัดทำข้อเสนอ เพื่อยื่นเสนอขายพลังงานไฟฟ้า ในการประมูลโรงไฟฟ้า IPP
ในปี 2550 ปัจจุบันบริษัทฯ ได้ศึกษาความเหมาะสมโครงการ
และวางแนวทางเพื่อพัฒนาโครงการโรงไฟฟ้าใหม่ ดังนี้

1.  โครงการโรงไฟฟ้าพลังความร้อนร่วมราชบุรีส่วนขยาย ชุดที่ 4

โครงการโรงไฟฟ้าพลังความร้อนร่วมราชบุรีส่วนขยาย ชุดที่ 4 ขนาดกำลังการผลิตติดตั้ง 725
เมกะวัตต์ ใช้ก๊าซธรรมชาติจากประเทศพม่าเป็นเชื้อเพลิงในการผลิต
มีความพร้อมในการพัฒนามากที่สุด เนื่องจากมีพื้นที่ที่จัดเตรียมไว้แล้ว มีสิ่งอำนวยความสะดวกพื้นฐาน
(Common Facilities) เช่น โรงผลิตน้ำปราศจากแร่ธาตุ ( Demineralization Plant)
สำหรับกระบวนการผลิต ระบบน้ำดี ระบบกำจัดน้ำเสีย และระบบสาธารณูปโภค เป็นต้น
โครงการนี้ได้รับความเห็นชอบจากรายงานการศึกษาและวิเคราะห์ผลกระทบต่อสิ่งแวดล้อม
สำนักงานนโยบายและแผนทรัพยากรธรรมชาติและสิ่งแวดล้อม (สำนักงานนโยบายและแผนฯ ) แล้ว
เมื่อวันที่ 7 มีนาคม 2548

1.2) โครงการโรงไฟฟ้าพลังความร้อนร่วมไตรเอนเนอจี้ ชุดที่ 2

บริษัท ราชบุรีแก๊ส จำกัด ซึ่งเป็นบริษัทย่อยของบริษัทฯ ได้ร่วมกับบริษัท เท็กซาโก้ ไทยแลนด์
เอนเนอจี้ คัมปะนี วัน ซึ่งเป็นบริษัทในเครือของบริษัท เชพรอน คอร์ปปอเรชั่น
ในการพัฒนาโครงการโรงไฟฟ้าไตรเอนเนอจี้ ชุดที่ 2 ขนาดกำลังการผลิต 700 เมกะวัตต์
ในพื้นที่โรงไฟฟ้าไตรเอนเนอจี้ จังหวัดราชบุรี
พื้นที่ดังกล่าวมีระบบสาธารณูปโภคพื้นฐานพร้อมที่จะสามารถเข้าพัฒนาโครงการได้
ขณะเดียวกันโครงการได้รับความเห็นชอบจากรายงานการศึกษาและวิเคราะห์ผลกระทบต่อสิ่งแวดล้อม
สำนักงานนโยบายและแผนฯ แล้ว เมื่อวันที่ 10 พฤศจิกายน 2548

1.3) โครงการโรงไฟฟ้าพลังความร้อนร่วมแห่งใหม่บริเวณภาคกลาง
และภาคตะวันออกของประเทศไทย

บริษัทฯ ได้ทำการคัดเลือกพื้นที่ศักยภาพที่มีความเหมาะสมบริเวณภาคกลาง
และภาคตะวันออกของประเทศไทย
สำหรับการพัฒนาโรงไฟฟ้าพลังความร้อนร่วมที่ใช้ก๊าซธรรมชาติเป็นเชื้อเพลิง 2 แห่ง
โดยพิจารณาจากความเหมาะสมของปัจจัยสำคัญสำหรับการผลิตไฟฟ้า เช่น ที่ตั้ง
ขนาดและรายละเอียดพื้นที่ ระเบียบและข้อบังคับการใช้ประโยชน์ของพื้นที่
ความเป็นไปได้ในการพัฒนา การยอมรับของชุมชน
จากนั้นดำเนินการศึกษาความเหมาะสมโครงการทั้งทางด้านเทคนิค และราคา
รวมทั้งพิจารณาคัดเลือกบริษัทผู้รับเหมา Engineering Procurement and Construction
(EPC) เบื้องต้น ขณะนี้อยู่ระหว่างการจัดทำรายงานการศึกษาและวิเคราะห์ผลกระทบต่อสิ่งแวดล้อม

1.4) โครงการโรงไฟฟ้าพลังความร้อนที่ใช้ถ่านหินเป็นเชื้อเพลิงบริเวณภาคใต้ของประเทศไทย

ปัจจุบันการผลิตไฟฟ้าได้ใช้ก๊าซธรรมชาติเป็นเชื้อเพลิงมากถึงร้อยละ 70
รัฐบาลจึงมีนโยบายให้เพิ่มสัดส่วนการผลิตไฟฟ้าจากเชื้อเพลิงถ่านหิน
เพื่อความมั่นคงของระบบไฟฟ้าในประเทศ บริษัทฯ
จึงได้ทำการศึกษาหาพื้นที่ที่มีศักยภาพที่จะสามารถพัฒนาโรงไฟฟ้าพลังความร้อนที่ใช้ถ่านหินเป็นเชื้อเพลิง
ทั้งในประเทศและในประเทศเพื่อนบ้านที่จะสามารถส่งไฟฟ้าเข้ามาประเทศไทยได้ บริษัทฯ
ได้คัดเลือกพื้นที่โดยพิจารณาปัจจัยสำคัญในเรื่องของการยอมรับจากชุมชนเป็นอันดับแรก
จากนั้นพิจารณาเรื่องความเหมาะสมของปัจจัยสำคัญสำหรับการผลิตไฟฟ้า
ขณะนี้อยู่ระหว่างการศึกษาความเหมาะสมด้านเทคนิคและราคา

2. โครงการโรงไฟฟ้าในต่างประเทศ

บริษัทฯ ได้หาลู่ทางลงทุนในโครงการโรงไฟฟ้าในต่างประเทศ เช่น สปป.ลาว พม่า และเวียดนาม
ทั้งโครงการที่ผลิตไฟฟ้าในต่างประเทศแล้วส่งพลังงานไฟฟ้าเข้ามาขายในประเทศไทย
และโครงการที่ผลิตไฟฟ้าแล้วขายพลังงานไฟฟ้าในประเทศที่โรงไฟฟ้าตั้งอยู่
ปัจจุบันมีการวางแผนพัฒนาโครงการในต่างประเทศ ดังนี้

1.  โครงการโรงไฟฟ้าพลังน้ำ- น้ำงึม 3

กลุ่มผู้พัฒนาโครงการที่บริษัทฯ จะเข้าร่วมทุนร้อยละ 25
ได้ลงนามในบันทึกข้อตกลงการซื้อขายไฟฟ้าจากโรงไฟฟ้าพลังน้ำ - น้ำงึม 3 กับ กฟผ. เมื่อวันที่
18 ธันวาคม 2549 ซึ่งบันทึกข้อตกลงดังกล่าวได้กำหนดหลักเกณฑ์สำคัญสำหรับการเจรจา
เพื่อจัดทำสัญญาซื้อขายไฟฟ้าต่อไป โครงการนี้ตั้งอยู่บริเวณตอนเหนือของ สปป.ลาว
มีขนาดกำลังการผลิต 440 เมกะวัตต์ คาดว่าจะสามารถก่อสร้างแล้วเสร็จ
และเปิดดำเนินการขายไฟฟ้าเชิงพาณิชย์ได้ต้นปี 2556 โดยมีสัญญาซื้อขายไฟฟ้าระยะยาวกับ กฟผ.
27 ปี

2.  โครงการโรงไฟฟ้าบริเวณตอนใต้ สปป.ลาว

บริษัทฯ ร่วมกับบริษัทที่ได้เข้าทำบันทึกความเข้าใจในการพัฒนาโครงการกับรัฐบาล สปป.ลาว
ทำการศึกษาความเหมาะสมในการพัฒนาโครงการแบบหลายโครงการต่อเนื่องกัน
เพื่อส่งพลังงานไฟฟ้าทั้งหมดเข้ามาขายบริเวณภาคตะวันออกเฉียงเหนือตอนล่างของประเทศไทย
เมื่อโครงการมีความเหมาะสมทั้งทางเทคนิค และราคา บริษัทฯ
จะดำเนินการเจรจาราคาค่าไฟฟ้าพร้อมเงื่อนไขกับ กฟผ. โดยมีสัญญาซื้อขายไฟฟ้าระยะยาวรองรับ

3.  โครงการโรงไฟฟ้าในประเทศพม่า และเวียดนาม

บริษัทฯ กำลังดำเนินการศึกษาหาลู่ทางในการลงทุนในประเทศพม่า
ทั้งโครงการโรงไฟฟ้าพลังความร้อนร่วม และโครงการโรงไฟฟ้าพลังน้ำ
โดยจะส่งพลังงานไฟฟ้ากลับมาขายที่ประเทศไทย

สำหรับการลงทุนในประเทศเวียดนามนั้น
ปัจจุบันรัฐบาลเวียดนามส่งเสริมให้ผู้ลงทุนจากต่างประเทศเข้าไปลงทุน
โดยเฉพาะด้านพลังงานไฟฟ้า
เนื่องจากกำลังผลิตไฟฟ้าของประเทศเวียดนามไม่เพียงพอกับความต้องการใช้ไฟฟ้าภายในประเทศ
ซึ่งรวมถึงการยกเว้นเรื่องภาษีนำเข้าเครื่องจักรและอุปกรณ์ และภาษีเงินได้ ทั้งนี้บริษัทฯ
อยู่ระหว่างดำเนินการเจรจากับผู้ร่วมทุนในประเทศเวียดนาม เพื่อพัฒนาโครงการต่อไป

3.  โครงการโรงไฟฟ้าพลังงานทดแทน

พลังงานทดแทนเป็นพลังงานสะอาด และยั่งยืน
อีกทั้งการผลิตไฟฟ้าจากพลังงานทดแทนยังเป็นการช่วยลดผลกระทบด้านสิ่งแวดล้อม
ทำให้เกิดการพัฒนาด้านพลังงานอย่างยั่งยืน และลดการพึ่งพาพลังงานจากต่างประเทศ บริษัทฯ
ได้ให้ความสำคัญในการลงทุนในโรงไฟฟ้าที่ใช้พลังงานทดแทน
ซึ่งเป็นนโยบายสำคัญด้านพลังงานของรัฐบาล
โดยการศึกษาความเป็นไปได้ในการพัฒนาโรงไฟฟ้าจากพลังงานลม และพลังงานแสงอาทิตย์
สรุปได้ดังนี้

3.1) โครงการกังหันลมผลิตไฟฟ้า

บริษัทฯ ได้เข้าทำการศึกษาแหล่งพลังงานลม
และติดตามเทคโนโลยีการผลิตไฟฟ้าจากพลังงานลมอย่างต่อเนื่อง
โดยอาศัยข้อมูลจากการตรวจวัดความเร็วลม
พร้อมทั้งได้ทำการศึกษาด้านเทคโนโลยีของกังหันลมรูปแบบต่างๆ
ที่มีประสิทธิภาพเหมาะสมกับความเร็วลมภายในประเทศ
และได้คำนวณต้นทุนการผลิตไฟฟ้าจากพลังงานลม
เพื่อพิจารณาความเป็นไปได้ในการพัฒนาเป็นแหล่งพลังงานในอนาคต
ให้สอดคล้องกับนโยบายการพัฒนาพลังงานทดแทนที่ยั่งยืน

3.2) โครงการพลังงานความร้อนแสงอาทิตย์ (Solar Thermal)

บริษัทฯ มีแผนงานที่จะขยายการลงทุนในธุรกิจพลังงานทางเลือก ที่ใช้เทคโนโลยีที่มีประสิทธิภาพสูง
เป็นการลงทุนระยะยาว เพื่อเป็นการพัฒนาพลังงานสำหรับอนาคต
และเพิ่มศักยภาพในการแข่งขันของบริษัทฯ อย่างยั่งยืน จึงได้ติดตามศึกษา
และวิเคราะห์โครงการพลังงานทางเลือก เพื่อหาโอกาสเข้าพัฒนาในอนาคต

ผลตอบแทนที่จะได้รับจากการลงทุน

ขึ้นอยู่กับแต่ละโครงการ ซึ่งมีความแตกต่างกัน อย่างไรก็ตาม การตัดสินใจลงทุนในแต่ละโครงการ
จะต้องมีการจัดทำการศึกษาและวิเคราะห์ความเป็นไปได้ในการลงทุนหรือร่วมทุนอย่างละเอียด
โดยมีการพิจารณาถึงเงินลงทุนและผลตอบแทนที่จะได้รับ
เพื่อใช้ในการตัดสินใจลงทุนเฉพาะโครงการที่บริษัทฯ
มีความมั่นใจว่าเป็นการลงทุนที่คุ้มค่าและเพิ่มมูลค่าให้กับผู้ถือหุ้น

ปัจจัยที่อาจทำให้โครงการไม่สามารถดำเนินไปตามแผนได้

(กรุณาอ่านรายละเอียดเกี่ยวกับความเสี่ยงด้านการลงทุน)
การดำเนินงานในระยะการพัฒนาโครงการ
ทำให้มีความเสี่ยงที่อาจจะทำให้การก่อสร้างไม่แล้วเสร็จตามระยะเวลาที่กำหนด
ในกรณีที่เกิดความล่าช้าในการก่อสร้าง อาจส่งผลให้บริษัทฯ
มีค่าใช้จ่ายและต้นทุนในการก่อสร้างเพิ่มขึ้นกว่าที่ประมาณการ และบริษัทฯ
อาจได้รับผลตอบแทนจากการลงทุนลดลง